Systémy zatepľovania sa odlišujú svojou podstatou technického riešenia. Známe sú v zásade dva princípy vonkajších tepelnoizolačných (zatepľovacích) systémov: kontaktné a odvetrané. Okrem fyzikálnej podstaty (šírenia tepla) sa odlišujú aj skladbou a cenou. Pre panelové budovy sú dostačujúce a vyhovujúce tepelnoizolačné kontaktné systémy (ETICS, čo je odvodené z anglického pomenovania), ktoré na stavebný trh uvádzajú viaceré firmy, ktoré by mali mať o nich doklady preukazujúce zhodu vlastností s požiadavkami, ktoré sú vymedzené právnymi a technickými predpismi. Podstatou je, aby sa pri zateplení uplatnili systémy, pre ktoré boli vydané doklady technického posudzovania (ETA – európske technické posúdenie alebo SK TP – národné technické posúdenie). Ďalšou dôležitou stránkou je zohľadnenie vlastností stavebných konštrukcií bytového domu v spracovaní projektovej dokumentácie zateplenia. Táto projektová dokumentácia poslúži ako podklad aj po ukončení životnosti zateplenia (predpokladaná životnosť je aspoň 25 rokov). Obsah projektovej dokumentácie zateplenia určuje STN 73 2901: Zhotovovanie vonkajších tepelnoizolačných systémov (ETICS) v prílohe A.